Els Pressupostos Participatius 2025 de Gandia recullen un total de 6.420 vots
21 març 2025

## Els Pressupostos Participatius 2025 de Gandia recullen un total de 6.420 vots21 març 2025Última actualització: 21 març 2025

![](../gestion/img/71066c49a6b6b7f37a5c1e6443b1cf07f10115faeba0efa47cc13106350fe256.jpg)  
  

La regidora delegada de Participació Ciutadana, **Liduvina Gil**, ha comparegut aquest matí en roda de premsa per a informar dels resultats dels **Pressupostos Participatius 2025**.  
Tal com ha explicat Gil, la fase de votació ha finalitzat amb un total de 6.420 vots registrats.

  
Durant el període de votació, que s’ha desenvolupat del 18 de febrer al 15 de març, els veïns i veïnes de Gandia han pogut triar entre 20 propostes finalistes, seleccionades prèviament pel Consell de Participació. Aquestes propostes abastaven àmbits tan diversos com l’espai públic, la sostenibilitat, la mobilitat, la cultura o l’esport.

  
Les tres propostes més votades han sigut:

Rehabilitació del Saló d’Activitats del Centre Social Sant Cristòfol de Benipeixcar – 708 vots  
Millora de l’entorn de l’Escoleta Infantil de Corea – 660 vots  
Senyalització lluminosa de passos de vianants – 466 vots

  
A més d’aquestes iniciatives, altres projectes destacats han rebut un gran suport, com ara l’enllumenat del Calvari de Beniopa (451 vots), la senyalització i el control de velocitat a Beniopa (385 vots) o la recuperació d’un gran ullal a l’Alqueria del Duc (359 vots).

La regidora de Participació Ciutadana ha valorat positivament el procés i ha destacat que “_aquests resultats són un clar reflex de les prioritats de la ciutadania i del desig de construir, entre totes i tots, una Gandia millor_”, alhora que ha agraït la participació de totes les persones que han proposat, votat i format part activa del procés.

Ara, l’Ajuntament de Gandia començarà a treballar en la implementació de les propostes guanyadores, que comptaran amb un pressupost total de 150.000 euros i permetran que les idees veïnals es convertisquen en millores reals per a la ciutat.

Per a més informació sobre les propostes guanyadores i el procés de participació, es pot consultar el portal participagandia.org.